Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava

Sp. zn. : VII/1 Gv 227/11/1000	Pezinok, 2.5.2012
EEČ : 2-1-8-2012

U Z N E S E N I E

Trestná vec:	obvinený XXXXX 
Prečin:	podplácanie podľa § 333 odsek 2 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Úradu špeciálnej prokuratúry Generálnej prokuratúry Slovenskej republiky
Rozhodnutie:
Podľa § 215 odsek 3 Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
Skutková veta:
dňa 21. septembra 2009 v čase okolo 08.46 h v Senci na druhom poschodí administratívnej budovy Obvodného úradu na ulici Hurbanovej č. 21 v kancelárii č. 202, poskytol XXXXX, pri výkone jeho funkcie referenta Obvodného úradu pre cestnú dopravu a pozemné komunikácie v Senci, finančnú hotovosť vo výške najmenej 10,- € ako úplatok za to, že o podanej žiadosti o schválenie jednotlivo dovezeného vozidla zn. VW Golf, evidovaného na jeho meno, registrovanej pod číslom konania 2009/1704 zo dňa 21.09.2009, bude urýchlene rozhodnuté dňa 22.09.2009, 

Právna veta:
lebo obvinený sa významnou mierou podieľal na objasnení alebo na zistení alebo usvedčení páchateľa tohto trestného činu a záujem spoločnosti na objasnení takého trestného činu prevyšuje záujem na trestnom stíhaní tohto obvineného pre taký trestný čin alebo pre iný trestný čin
Odôvodnenie:
Vyšetrovaním vykonaným v uvedenej veci bolo zistené, že obv. XXXXX sa dopustil prečinu podplácania podľa § 333 ods. 1, ods. 2 písm. b/  Tr. zák. na skutkovom a právnom základe, ako je to uvedené vo výrokovej časti tohto uznesenia.

XXXXX spáchanie prečinu priznal, usvedčil svojou výpoveďou XXXXX, teraz už bývalého referenta Obvodného úradu pre cestnú dopravu a pozemné komunikácie v Senci, ktorému odovzdal úplatok vo výške 10,- € v súvislosti s rýchlym vybavením jeho žiadosti o schválenie jednotlivo dovezeného vozidla zn. VW Golf.

Obvinený tak urobil v trestnom konaní vedenom proti teraz už právoplatne odsúdenému XXXXX a to pri výsluchu pred vyšetrovateľom ako aj v konaní pred Špecializovaným trestným súdom v Pezinku, pričom jeho výpoveď značnou mierou prispela k usvedčeniu a odsúdeniu XXXXX z korupčného správania. 

Z rozsudku Špecializovaného trestného súdu v Pezinku sp. zn. PK-1 T/21/2011 zo dňa 30.09.2011, ktorý nadobudol právoplatnosť dňa 30.09.2011, vyplýva, že XXXXX bol právoplatne odsúdený za spáchanie pokračovacieho zločinu prijímania úplatku podľa § 329 ods. 1, ods. 2 Tr. zák. s poukazom na ust. § 51 ods. 1, § 49 ods. 1 písm. a/ Tr. zák. na trest odňatia slobody vo výmere 30 mesiacov s podmienečným odkladom výkonu trestu s probačným dohľadom so skúšobnou dobou v trvaní 4 rokov, ako aj trest zákazu činnosti výkonu práce v štátnej správe na dobu 5 rokov.

Po preskúmaní vyšetrovacieho spisu som zistila, že sú splnené podmienky na postup podľa § 215 ods. 3 Tr. por., pretože obvinený sa významnou mierou podieľal na objasnení korupcie a usvedčení páchateľa tohto trestného činu a záujem spoločnosti na objasnení takéhoto trestného činu prevyšuje záujem na trestnom stíhaní obvineného. 

Vzhľadom k tomu, že obvinený splnil zákonné podmienky na  postup podľa § 215 ods. 3 Tr. por., rozhodla som o zastavení trestného stíhania spolupracujúceho obvineného.

Poučenie:
Proti tomuto uzneseniu je prípustná sťažnosť, ktorú možno podať u prokurátora generálnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Simonová
prokurátorka